- జూబ్లిహిల్స్‌లో భారీ కార్పొరేట్‌ మోసొం ఆకస్మిక దాడులలో గుర్తించిన అధికారులు
- వెలుగులోకి కోట్లలో నల్లధనం మార్పిడి! 
- మరో ఆరుచోట్లా ఇదే తరహా మోసాలు
- రాష్ట్రంలోని పలువురు బడాబాబులకు సంబంధాలు!
నవతెలంగాణ, వాణిజ్య విభాగం: హైదరాబాద్‌ నగరం కార్పొరేట్‌ మోసాలకు అడ్డాగా మారుతోంది. తాజాగా ఈ విషయాన్ని ధ్రువీకరిస్తూ బుధవారం జూబ్లిహిల్స్‌ ప్రాంతంలో కార్పొరేట్‌ వ్యవహారాల శాఖ అధికారులు నిర్వహించిన దాడుల్లో నివ్వెరపొయే నిజాలు వెలుగులోకి వచ్చాయి. కంపెనీ అంటే భారీ కార్యాలయం, సిబ్బంది, బోర్డ్‌ రూమ్‌ ఇలాంటి హంగామాను ఎవరైనా ఊహించుకుంటారు. అయితే ఇందుకు భిన్నంగా జూబ్లీహిల్స్‌లోని ఒక మాల్‌లోని ఒక చిన్న గదిలో ఒకటి కాదు.. రెండు కాదు.. ఏకంగా 114 కంపెనీలు నడుస్తున్నట్టుగా అధికారులు గుర్తించారు. ఇక్కడి కొందరు వ్యక్తులు వందల సంఖ్యలో బినామీ కంపెనీలను సృష్టించి భారీ ఎత్తున అవకతవకలకు పాల్పడుతున్నట్టుగా అధికారులు గుర్తించారు. వాస్తవానికి తాము వ్యవసాయ భూమల రికార్డులను, ఫైల్‌ రిటర్న్స్‌ వంటి వాటిని నిర్వహిస్తుంటామని ఇక్కడి సిబ్బంది చెబుతున్నప్పటికీ.. చాలా పక్కా ప్రణాళిక ప్రకారం ఇక్కడ డొల్ల కంపెనీల నిర్వహణ జరుగుతూ వందల కోట్లలో నల్లధనం సక్రమమె వ్యవస్థలోకి అడ్డదారిగా వచ్చిచేరుతున్నట్టుగా అధికారులకు లభించిన ఆధారాలను బట్టి తెలుస్తోంది. ఒకే చిరునామాతో హైదరాబాద్‌లో దాదాపు ఆరు చోట్ల ఇలా 25 కంటే ఎక్కువ కంపెనీల నిర్వహణ జరుగుతున్నట్టుగా కార్పొరేట్‌ వ్యవహారాల శాఖ గుర్తించింది. ఇందులో ఒక్కో చిరునామాలో 28 నుంచి మొదలు కొని 48 వరకు కంపెనీలు నడుస్తున్నట్టుగా కార్పొరేట్‌ వ్యవహారాల శాఖకు సమాచారం అందించింది. వీటిపై కూడా దశల వారీగా దాడులు నిర్వహించనున్నట్టుగా అధికారులు తెలిపారు.
పక్కా సమాచారంతో దాడులు..
తెలంగాణ రాజధాని కేంద్రంగా కార్పొరేట్‌ మోసాలు జరగుతున్నట్టు, భారీగా నల్లధన మార్పిడీ ఇక్కడ చోటు చేసుకుంటున్నట్టుగా ఢిల్లీలోని నిఘా, విచారణ సంస్థల ద్వారా హైదరాబాద్‌లోని కార్పొరేట్‌ వ్యవహరాల శాఖ అధికారులకు పక్కా సమాచారం అందింది. దీనిలో నిజాలను నిగ్గు తేల్చేందుకు గాను ఎనిమిది మంది అధికారులు రెండు బృందాలుగా విడిపోయి జూబ్లీహిల్స్‌ రోడ్‌ నంబరు 36లోని ఫార్చూన్‌ మోనార్క్‌ మాల్‌లోని మూడో అంతస్తులో ఉన్న 306వ ప్లాట్‌లోనిఎస్‌ఆర్‌ఎస్‌ఆర్‌ అడ్వైజరీ సర్వీసెస్‌ ప్రైవేట్‌ లిమిటెడ్‌ కంపెనీలో సోదాలు నిర్వహించారు. ఈ దాడుల్లో సోదా అధికారులకు నివ్వెరపొయే నిజాలు వెలుగులోకి వచ్చాయి. డొల్ల కంపెనీల పేరుతో వందల కోట్ల రూపాయల మేర లావాదేవీలు నిర్వహించి నల్లధనాన్ని మారుస్తున్నట్టుగా ఇక్కడి లభించిన సమాచారం మేరుకు తెలుస్తోంది. ఒకే చిరునామాతో 114 సూట్‌ కేస్‌ కంపెనీలు ఆదాయం లేకున్నా ఈ కార్యాలయం నుంచి కోట్లలో జీతాలు చెల్లిస్తున్నట్టు, ఉద్యోగులను ఆయా సంస్థల డైరెక్టర్లుగా చూపిస్తూ రూ.లక్షల్లో జీతాలు ఇస్తున్నట్టు అధికారులు గుర్తించారు. ఆ కంపెనీల పేరు మీద బాలన్స్‌ షీట్లు, వాటికి డైరక్టర్లు, వారికి జీతాలు ఇలా అన్ని నకిలీవి సృష్టించి కార్యకలాపాలు నిర్వహిస్తున్నట్టుగా అధికారులు గుర్తించారు. ఆయా సంస్థలు పూర్తిగా షెల్‌ కంపెనీలేనని అధికారులు భావిస్తున్నారు.
'కార్పొరేట్‌' స్కాన్‌లోకి బడా కంపెనీలు..
ఎస్‌ఆర్‌ఎస్‌ఆర్‌ అడ్వైజరీ సర్వీసెస్‌ సంస్థ కార్పొరేట్‌ వ్యవహారాల శాఖ అధికారులు గుర్తించిన దాదాపు 114 కంపెనీలతో పాటు పలు సంస్థలకు అకౌంటింగ్‌ సంస్థగా వ్యవహరిస్తోంది. ఇందులో సత్యం రామలింగరాజు కుమారుడు స్థాపించిన హిల్‌కౌంటీ (పాతపేరు: మేటాస్‌) ఖాతాలకు సంబంధించిన లావాదేవీలను అధికారులు గుర్తించినట్టుగా అభిజ్ఞవర్గాలను ఉటంకిస్తూ జాతీయ మీడియాలో కథనాలు వెలువడుతున్నాయి. ఎస్‌ఆర్‌ఎస్‌ఆర్‌ అడ్వైజరీ వద్ద నగరంలోని చాలమంది బడా బాబులకు చెందిన పలు సంస్థల 'లెక్క పత్రాలు' లభించడంతో షెల్‌ కంపెనీలతో ఆయా కంపెనీలకు సంబంధాలుండొచ్చన్న అనుమానాలు వ్యక్తమవుతున్నాయి. అధికారులు వాస్తవాలను వెల్లడించనప్పటికీ ఇందుకు సంబంధించిన సమాచారాన్ని ఢిల్లీలోని ప్రధాన కార్యాలయానికి తదుపరి విచారణ నిమిత్తం వాటిని పంపించినట్టుగా తెలుస్తోంది.
కాగితాల్లోనే లావాదేవీలన్నీ..
అశ్చర్యకరమైన విషయం ఏమిటంటే 114 కంపెనీల్లో దాదాపు 50 కంపెనీలు ఎటువంటి వ్యాపార కార్యకలాపాలు నిర్వహించడంలేదని అధికారులు గుర్తించారు. మిగతా కంపెనీలు కూడా రూ.8 నుంచి రూ.15 కోట్ల వరకు నష్టాలను చూపుతూ వ్యాపార కార్యకలాపాలను నమోదు చేసినట్టుగా సమాచారం అందుతోంది. మరికొన్ని నష్టాల్లో ఉన్నట్టుగా రికార్డులలో చూపారు. ఆ కంపెనీలు వాటిలో వాటికే డబ్బులను అప్పుగా ఇచ్చుకుంటున్నాయి. అవి వ్యవసాయ భూములను ఆస్తులుగా చూపించుకుంటున్నట్టుగా అధికారులు గుర్తించారు. అంతేకాకుండా వీటికి ఇక్కడి నిర్వాహకులు రిటర్న్స్‌ కూడా దాఖలు చేయడం విశేషం. ఆ సంస్థలో పని చేస్తున్నవారు డైరక్టర్లుగా జీతాలు తీసుకుంటున్నారు. ఒక్కొక్కరు 25 నుంచి 30 కంపెనీల్లో డైరక్టర్లుగా వ్యవహరిస్తున్నట్టుగా రికార్డులు చెబుతున్నాయి. మనదేశంలో అమలులో ఉన్న చట్టాల మేరకు ఒక వ్యక్తి 20 కంటే ఎక్కువ కంపెనీలకు డైరక్టర్‌గా వ్యవహరించడానికి వీలులేదు. ఎస్‌ఆర్‌ఎస్‌ఆర్‌ అడ్వైజరీ సర్వీసెస్‌ ప్రైవేట్‌ లిమిటెడ్‌ నుంచి కొన్ని కీలక పత్రాలను స్వాధీనం చేసుకున్నామని వాటిని క్షుణ్ణంగా పరిశీలించిన తరువాతే తాము కేసు నమోదు చేసే అంశాన్ని పరిశీలించనున్నట్టుగా అధికారులు తెలిపారు.
మీ స్నేహితులకు రికమెండ్ చెయ్యండి